Predkladacia správa

     Prijatím Pracovného programu o budúcej úlohe a funkciách UNIDO na 7. GK v roku 1997 sa vytvoril rámec spoločného porozumenia a dohody medzi členskými krajinami, v rámci ktorého bolo potrebné riešiť okrem finančnej situácie aj programové zameranie a dôvod samotnej existencie multilaterálnej organizácie v oblasti priemyselného rozvoja.

     V spolupráci so súkromným sektorom, mimovládnymi organizáciami a ďalšími záujemcami o spoluprácu s UNIDO bolo definované programové zameranie a aktivity technickej spolupráce. Boli jasne vymedzené služby, ktoré UNIDO bude poskytovať a otvorené množstvo malých projektov, ako napr. Integrované programy (44), v dôsledku čoho sa zastavil pokles dodávok technickej spolupráce a plne reštrukturalizoval profil technickej spolupráce UNIDO. Do náplne boli zapracované projekty z oblasti Montrealského protokolu, programy technickej spolupráce cez centrá UNIDO na podporu investícií a technológií (ITPO) a činnosť Centra vedeckých a vysokých technológií. Všetky uvedené zmeny mali praktickú odozvu vo zvýšení orientácie na nízkopríjmové krajiny.

     Pôsobenie UNIDO ako globálneho fóra pre podporu partnerstva a globálnej priemyselnej spolupráce medzi krajinami všetkých úrovní rozvoja sa z hľadiska prierezových činností, regionálnej dimenzie, sektorovej štruktúry a jej trvalo udržateľného rozvoja, v dôsledku reforiem realizovaných od roku 1998, výrazne racionalizuje. Tento vývoj už v mnohých smeroch presahuje úzky rámec čisto technických projektov spolupráce a stále viac je zameraný na  rozširovanie priemyselných informácií, poznatkov, technológií a investovania, so zvláštnym zreteľom na širšie ekonomické a sociálne súvislosti, predovšetkým v rozvojových krajinách a krajinách s tranzitívnou ekonomikou. 

     Významné pozitívne posuny vykonalo UNIDO v smere využitia priemyselného rozvoja k odstraňovaniu chudoby, najmä zameraním integrovanej technickej spolupráce na skutočné potreby krajín. Veľký dôraz bol a je kladený na kvalitatívnu stránku implementácie tak integrovaných programov, ako aj samostatných projektov v záujme zabezpečenia ich trvalej udržateľnosti, nákladovej efektívnosti a maximalizácie účinkov. V súlade s Miléniovou deklaráciou a Plánom práce, UNIDO venuje zvláštnu pozornosť potrebám najmenej rozvinutých krajín a regionálnym programom pre Afriku, Áziu, Latinskú Ameriku.

     V boji proti chudobe v rozvojových krajinách zohráva ústrednú úlohu prístup na trh, ktorý je v stále väčšej miere obmedzovaný vzrastajúcimi požiadavkami na kvalitu, bezpečnosť,  dodržovanie zdravotných a ekologických noriem, ako i technologických predpisov. UNIDO preto rozvíja viacero iniciatív zameraných na otázky uľahčovania prístupu rozvojových krajín a krajín s tranzitívnou ekonomikou na zahraničné trhy. 

     Vo všetkých rozvojových regiónoch UNIDO podporuje malé a stredné podnikanie (MSP) tak v súkromnom, ako aj  vo verejnom sektore, cestou posilňovania kapacít rozvoja a implementácie efektívnej politiky MSP, budovaním poradenských stredísk a rozvojom sietí MSP. 

     Ako veľmi dôležité nástroje podpory priemyselného rozvoja, využíva UNIDO inštitúcie na podporu investovania a transfer technológií - predovšetkým ITPO (Investment and Technology Promotion Office -Úrad pre podporu investícií a technológií) a medzinárodné technologické centrá.

     Prvé ITPO bolo založené v roku 1976, odvtedy sa vytvorila sieť  po celom svete. V roku 1986 už existovalo sedem, v roku 1992 desať, v roku 1996 dvanásť a v súčasnosti je 18 funkčných úradov. Rokovania sa vedú s ďalšími, najmä európskymi krajinami, ktoré prejavili záujem o vybudovanie ITPO. 

     Všeobecný nízky záujem investorov o investovanie v Afrike sa podarilo prekonať činnosťou ITPO, ktoré v roku 2001 prispeli k vybudovaniu 39 nových podnikateľských subjektov v hodnote cca 80 mil. USD, čím sa vytvorilo 1056 nových pracovných miest. 

     V roku 2001 ITPO zorganizovali 166 prezentácií o rozvojových krajinách a krajinách s tranzitívnou ekonomikou pre potenciálnych investorov a dodávateľov technológií. V tomto roku  ITPO svojou činnosťou podporili 1969 projektov, z ktorých prevažná časť smerovala do rozvoja MSP v rozvojových krajinách a krajinách s tranzitívnou ekonomikou v hodnote cca 1 mil.USD. Úsilie prinieslo úspech v 67 prípadoch a generovalo celkom 100 mil.USD investícií. V porovnaní s rokom 2000 efektívnosť (počet realizovaných projektov na 100 projektov propagovaných) vzrástla z 1,8 na 3,4 vďaka lepšej príprave návrhov projektov a cieľovému zameraniu podpornej činnosti ITPO.

     ITPO v roku 2001 prijali delegátov v rámci delegátskych programov z 35 krajín, ktorí si zdokonalili úroveň odborného pôsobenia pri podpore investícií a technológií, a tým aj zvýšili účinnosť prezentácií, vďaka postupu podľa metodológie UNIDO. 

     V súvislosti s ďalším rozširovaním a zdokonaľovaním činnosti ITPO, bol na rokovaní Rady pre priemyselný rozvoj UNIDO v máji 2002 schválený návrh na rozšírenie a upresnenie ich mandátu. V rozvinutých krajinách budú výlučne zamerané na podporu smerovania priemyselných investícií a technológií do rozvojových krajín a krajín s tranzitívnou ekonomikou. V rozvojových krajinách a krajinách s tranzitívnou ekonomikou súčasne s podporou smerovania  technológií a investícií z týchto krajín do iných rozvojových krajín, resp. krajín s tranzitívnou ekonomikou môžu zamerať podporu aj na príliv zahraničných investícií do krajín ich domicilu.

      Uznesením vlády SR č. 554 zo dňa 18. augusta 1998 bola schválená koncepcia spolupráce SR s UNIDO na roky 1998 – 2001 a na zriadenie Centra UNIDO v Bratislave (ITPO). Nadväzne bola dňa 25. júna 1999 uzatvorená Dohoda medzi vládou SR a UNIDO vo veci zriadenia Centra UNIDO v Bratislave (ITPO), ktoré oficiálne začalo svoju činnosť dňa 21. februára 2000. Vykonávanie Dohody bolo uznesením vlády č. 643 zo dňa 16. augusta 2000 presunuté z gescie MZV SR do gescie MH SR. 

      Dôvod predloženia materiálu na rokovanie vlády SR  vyplýva z uznesenia vlády SR č. 643 zo dňa 16. augusta 2000 (k návrhu na zmenu uznesenia vlády SR č. 554 zo dňa 18. augusta 1998 k návrhu koncepcie spolupráce SR s Organizáciou spojených národov pre priemyselný rozvoj - UNIDO na roky 1998 - 2001 a na zriadenie Centra UNIDO v Bratislave /ITPO/),  ktorým bolo ministrovi hospodárstva uložené:

-	zabezpečiť vykonávanie Dohody medzi UNIDO a vládou SR vo veci zriadenia Centra UNIDO v Bratislave (ITPO),
-	v spolupráci s ministrom zahraničných vecí zabezpečiť realizáciu koncepcie spolupráce SR s UNIDO na roky 2000 – 2003,
-	v spolupráci s ministrom zahraničných vecí predložiť po uplynutí trojročného obdobia činnosti Centra UNIDO v Bratislave (ITPO) vyhodnotenie jeho aktivít a vypracovať návrh novej koncepcie spolupráce SR s UNIDO na ďalšie obdobie.

      V dôsledku časových posunov od prijatia uznesenia č. 554, po začatie faktickej činnosti, uplynú tri roky činnosti Centra UNIDO Bratislava (ITPO) dňa 21. februára 2003. I keď pôvodná koncepcia spolupráce s UNIDO, z ktorej vychádzala vecná stránka Dohody a ktorá bola časovaná do konca roku 2001 nestráca úplne svoju aktuálnosť, pokladáme za potrebné posúdiť jej praktické uplatňovanie a aktualizovať jej zámery v súlade s výsledkami 9. Generálnej konferencie UNIDO, konanej v decembri 2001 a aktuálnymi potrebami hospodárstva Slovenskej republiky.

       V predkladanom materiáli sa na základe výsledkov vyhodnotenia doterajšej spolupráce navrhujú zmeny (zlepšenia) najmä jej zmluvného a organizačno-technického zabezpečenia, ktoré by mali viesť k efektívnejšiemu využitiu vynaložených prostriedkov a k vyššej miere finalizácie výsledkov. Dopad na štátny rozpočet (úhrada do Fondu priemyselného rozvoja UNIDO, ktorú zabezpečuje MZV SR z prostriedkov účelovo viazaných pre kapitolu úhrad a príspevkov medzinárodným organizáciám) sa pritom nezvýši.